محمود مدنی

محمود اسعد مدنی (پیدائش: 3 مارچ 1964) بھارت سے تعلق رکھنے والے ایک عالم دین، سماجی کارکن، سیاست دان اور جمعیۃ علماء ہند (میم) کے صدر ہیں۔ وہ اس سے قبل جمعیۃ علماء ہند کے ناظمِ عمومی رہ چکے ہیں، نیز 2006ء سے 2012ء تک ریاست اتر پردیش سے راشٹریہ لوک دل (آر ایل ڈی) کے رکن کی حیثیت سے راجیہ سبھا (بھارتی ایوانِ بالا) کے رکن بھی رہے۔

 ابتدائی و تعلیمی زندگی 
محمود اسعد مدنی 3 مارچ 1964ء کو دیوبند، اتر پردیش میں پیدا ہوئے۔ وہ معروف عالم دین اور سیاست داں اسعد مدنی کے فرزند ہیں۔ انھوں نے دار العلوم دیوبند سے دینی تعلیم حاصل کی اور 1992ء میں وہاں سے فراغت حاصل کی۔

 عملی زندگی 
مدنی نے جمعیۃ علماء ہند سے عملی وابستگی اختیار کی، جہاں وہ 2001ء میں تنظیمی سیکریٹری مقرر ہوئے۔ اسی سال بعد ازاں انھیں تنظیم کا جنرل سیکریٹری بنایا گیا اور وہ 2008ء تک اس عہدے پر فائز رہے۔ بعد ازاں وہ 27 مارچ 2021ھ تک جمعیۃ علماء ہند (میم) کے جنرل سیکریٹری کے طور پر خدمات انجام دیتے رہے۔

اپنے پیش رو عثمان منصور پوری کے انتقال کے بعد، 27 مئی 2021ء کو انھیں جمعیۃ علمائے ہند (میم) کا قائم مقام صدر مقرر کیا گیا۔ بعد ازاں 18 ستمبر 2021ء کو انھیں باقاعدہ طور پر صدر منتخب کر لیا گیا۔

انھیں 500 انتہائی بااثر مسلم شخصیات کی فہرست میں 27ویں نمبر پر رکھا گیا ہے، جو رائل اسلامک اسٹریٹجک اسٹڈیز سینٹر کی جانب سے شائع کی جاتی ہے۔

سنہ 2006ء میں وہ سماج وادی پارٹی میں شامل ہوئے اور راجیہ سبھا کے رکن منتخب ہوئے۔ مدنی نے شہرت تب حاصل کی جب انھوں نے سابق پاکستانی صدر پرویز مشرف سے کہا کہ انھیں بھارتی مسلمانوں کے معاملات میں دخل اندازی نہیں کرنا چاہیے۔Maulana Mahmood Madani gives Indian Muslim answer to General Pervez Musharraf - YouTube

محمود مدنی دو قومی نظریہ اور تقسیم ہند کے خلاف بھی بول چکے ہیں۔

 حوالہ جات 

زمرہ:1964ء کی پیدائشیں
زمرہ:اتر پردیش سے راجیہ سبھا کے ارکان
زمرہ:بقید حیات شخصیات
زمرہ:بھارتی مسلم شخصیات
زمرہ:دار العلوم دیوبند کے فضلا
زمرہ:دیوبندی شخصیات
زمرہ:ویکی ڈیٹا سے مختلف مختصر وضاحت
زمرہ:راشڑیہ لوک دل کے سیاست دان